Chaos bars los toe polisiebeampte man doodskietArgieffoto: SAPD Die polisie in Giyani in Limpopo ondersoek ŉ saak van moord en kwaadwillige saakbeskadiging nadat lede van die gemeenskap polisiebeamptes aangeval en voertuie beskadig het. Dié aanvalle het gevolg nadat ŉ man doodgeskiet is. Kol. Moatshe Ngoepe, woordvoerder van die polisie, het gesê die voorval het Saterdagaand in die Mphambo-nedersetting plaasgevind. “ŉ Adjudant-offisier van Giyani se openbare orde- polisie het ŉ man, Dennis Hlungwani (37), verskeie kere geskiet en toe van die toneel weggehardloop. Die motief vir die skietery is nog onbekend,” het Ngoepe gesê. Ngoepe het bygevoeg dat die beampte sedertdien vir moord in hegtenis geneem is en dat die saak deur die onafhanklike polisie-ondersoekdirektoraat (Opod) ondersoek word. Ná die voorval het lede van die gemeenskap polisiebeamptes wat op die voorval gereageer het aangeval. “ŉ Polisiekaptein is ernstig beseer en ses polisievoertuie is deur die woedende skare beskadig,” het Ngoepe gesê. Die persone wat die kaptein aangerand en staatseiendom beskadig het, word nog deur die polisie gesoek. Die ondersoek duur voort. Enigiemand met inligting oor die voorval wat tot die inhegtenisneming van die verdagtes kan lei, kan kapt. Richard Boshomane by 079 894 5501 bel. Lt.genl. Nneke Ledwaba, provinsiale polisiekommissaris, het die voorval veroordeel.